《越中同方宪副思道会合联句》
明代·钟芳

山中念离索，幽思托宾鸿。尊俎幸兹合，广榭歌春风。

桧阴转斜日，重叠交房栊。小鸟咿嘎鸣，托之情亦融。

人物并和洽，矧此时序丰。玄谈谢俗况，疑谊开我蒙。

忆昔见君子，曲江水溶溶。瑶池共霜月，岂不怀愚忠。

中间人事异，畏途各飘蓬。荏苒馀一纪，此酒何能同。

去年发东服，期我吴山中。乘轺阻越水，伫望江云重。

终焉结佳晤，情曲潜孚通。微酣坐迟莫，海月明林东。

作者简介：（ ?—1544）明广东崖州人，改籍琼山，字仲实。正德三年进士。嘉靖中累官至户部右侍郎。有《皇极经世图赞》、《续古今纪要》、《崖志略》、《钟筠溪家藏集》。